钦定古今图书集成/历象汇编/庶征典/第018卷 > 《晋书》 > 《礼志》
## 钦定古今图书集成/历象汇编/庶征典/第018卷 > 《晋书》 > 《礼志》

《汉仪》：每月旦，太史上其月历，有司侍郎尚书见，读其
令奉行其正朔前后二日，牵牛酒至社下，故以祭日。
日有变，割羊以祠社，用救日变。执事者长冠，衣绛领
袖缘，中衣绛缘，以行礼，如故事。自晋受命，日月将交
会，太史乃上合朔，尚书先事三日宣摄，内外戒严。挚
虞《决疑》曰：“凡救日蚀者，著赤帻，以助阳也。日将蚀，天”
子素服避正殿，内外严警。太史登灵台伺候日变，便
伐鼓于门。闻鼓音，侍臣皆著赤帻，带剑入侍。三台令
史以上皆各持剑立其户前，卫尉卿驱驰绕宫，伺察
守备，周而复始，亦伐鼓于社，用《周礼》也。又以赤丝为
绳以系社，祝史陈辞以责之。勾龙之神，天子之上公，
故陈辞以责之。日复常乃罢。